Ouer doodgeskiet wat glo kaping wou keerArgieffoto (Foto: Kent Williamson) ŉ Man is Dinsdag buite ŉ skool in Protea Glen, Soweto, doodgeskiet toe hy glo ŉ voertuigkaping probeer keer het. Die voorval het Dinsdag omstreeks 14:00 buite die Faranani Primary School plaasgevind. ŉ Groep verdagtes het glo ŉ voertuig wat leerlinge by die skool gaan afhaal probeer kaap. ŉ Ouer van die skool het glo probeer om die kaping te keer en is hy deur een van die verdagtes doodgeskiet. Die voorval het voor die skool se hoofhek plaasgevind, ten aanskoue van leerlinge en personeel. Die polisie ondersoek die voorval. Matome Chiloane, nuut aangestelde LUR vir onderwys in Gauteng, sal Woensdag die skool besoek. “Ons wil graag ons innige meegevoel betuig met die familie van die dapper ouer wat sy lewe verloor het in ŉ poging om hierdie kriminele daad te voorkom.” Die Gautengse departement van onderwys sal beraders na die skool stuur.